|  |  |
| --- | --- |
| **Hajdúszoboszló Város Önkormányzatának Polgármestere**4200 Hajdúszoboszló, Hősök tere 1.Önkormányzati KRID azonosító: 144980978Telefon: +36 70 489 4633, e-mail: polgmhiv@hajduszob.hu |  …………………………sorszám |
| Ügyiratszám: HSZ/3609/2024A 2024. február 14-irendkívüli képviselő-testületi ülés jegyzőkönyvének melléklete | Ügyintéző: | dr. Morvai Gábor jegyző |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | – |
| Döntés jellege:  | egyszerű többség  |

**Előterjesztés**

**Cs. Nagy Zoltán Önkormányzat saját halottjának nyilvánítására és temetési költségeinek biztosítására**

**Tisztelt Képviselő-testület!**

Nemrég kaptuk a hírt, hogy elhunyt Cs. Nagy Zoltán, városunk honismereti múltjának meghatározó alakja.

Cs. Nagy Zoltán 1948-ban, már diákként aktív közösségi életet élt, tagja volt a Magyar Ifjúság Népi Szövetségnek. Pályáját nem sokkal később általános iskolai tanárként kezdte el.

1959-ben alapító tagja lett annak a Pedagógus Irodalmi Körnek, amely jó néhány évig élénk irodalmi tevékenységet folytatott a városban.

1960-ban nagy sikerű irodalmi hetet szerveztek, melynek zárórendezvényén (az írók és irodalomtanárok találkozójának estjén) többen felolvasták írásaikat is. Köztük volt Cs. Nagy Zoltán, aki később is rendszeres publikálója lett főként a város honismereti irodalmának. Az 1960-as évek végén a Hajdú-Bihari Napló mint helyi tudósítóját tartotta számon. 1965-ben pedig rövid időre a kultúrház igazgatóságát is elvállalta.

Több, mint 30 évig szolgálta a várost, az 1990-es években az Oktatási, Művelődési és Sport Csoport vezetőjeként ment nyugdíjba. Itt a kulturális élet mellett oktatásüggyel is foglalkozott, tanulmányi felügyelő is volt.

A kezdetektől fontosnak tartotta a "városmarketinget", ami ekkor azt jelentette, hogy mindent megtett a város (annak története és főként fürdőkultúrája) népszerűsítéséért. 1971-ben dr. Kun Károllyal, a fürdő vezető főorvosával közösen írt munkája a "Hajdúszoboszló gyógyfürdő" című kiadvány, ami közel 100 oldalon keresztül mutatta be a várost és fürdőjét.

Számos sikeres rendezvényt is szervezett. Ilyen volt az 1970-es megyei ifjúsági kórustalálkozó, de a sort hosszan folytathatnánk. Nem véletlenül kapta meg 1968-ban a "kiváló népművelő" elismerést, 1976-ban az Oktatásügy Kiváló Dolgozója kitüntetést. Nem kis szerepe volt a "Négyszáz év Hajdúszoboszló neveléstörténetéből" című kötet megjelenésében (1989), melynek egyik tanulmányát is ő írta (Az általános iskolai oktatás története Hajdúszoboszlón 1948-1980 között).

A '80-as években a közélet politikai aspektusa is érdekelni kezdte. 1985-ben a helyi tanács tagja lett, majd 1990-ben a Hajdúszoboszlói Kör civil jelöltjeként önkormányzati képviselői mandátumot nyert. Az 1990-es évek második felétől figyelme még inkább a helytörténetre terelődött. Jelentős szerepet vállalt a Bocskai-kultusz felébresztésében és ébrentartásában. Konferenciákat szervezett, előadott, megemlékezéseket tartott. Bocskai-napokat, és például a "Bocskai nevét viselő iskolák kulturális találkozóját" is megrendezte. A Bocskai-emlékhelyek és -emlékművek lelkes támogatója, fejlesztője, sőt, létesítője volt. Létrehozta és vezette a Bocskai-szövetséget, amely később Bocskai István Hagyományőrző Egyesületté alakult.

2003-ban a „Kulturális örökség ápolásáért és alkotó fejlesztéséért" a magyar kultúra lovagja címmel tüntették ki, 2013-ban pedig Hajdú-Bihar Megye Önkormányzatának Bocskai-díját vehette át.

2021-ben munkássága elismeréseként Czeglédi Gyula polgármester Hajdúszoboszló Város Önkormányzata 1606 emlékérmet adományozott Zoli bácsinak.

Munkássága elismeréseként 2023 augusztusában az Alaptörvény 9. cikk (4) bekezdés f) pontja, illetve a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 17. §-a és 18. § (1) bekezdése alapján – a miniszterelnök előterjesztésére –

a hajdú hagyományok, valamint Bocskai István szellemi örökségének ápolása és megőrzése érdekében végzett példamutató tevékenysége elismeréseként a Magyar Ezüst Érdemkereszt Kitüntetésben részesült.

Mindezek alapján Kérem a Tisztelt Képviselő-testületet, hogy Cs. Nagy Zoltánt nyilvánítsa a város saját halottjává, és illő eltemettetésének költségeit biztosítsa.

**Határozati javaslat:**

***„Hajdúszoboszló Város Önkormányzata Képviselő-testületének …/2024. (II. 14.) számú határozata***

***Hajdúszoboszló Város Önkormányzatának Képviselő-testülete Cs. Nagy Zoltánt az önkormányzat saját halottjává nyilvánítja.***

***A Képviselő-testület a temetési költségekre 710 ezer forintot a 2024. évi költségvetésben biztosítja.***

***Felelős: Polgármester, Jegyző***

***Határidő: azonnal***

Hajdúszoboszló, 2024. február 14.

*………………………………….*

Czeglédi Gyula

polgármester